Annette Lind (S), 2021-10-14:
Jeg skal huske en anden gang, at hvis man ikke gider svare på spørgsmålet, kan man henvende sig til tilskuerne, og så kan man sige, at man gerne vil i biografen.
Det tror jeg i hvert fald at rigtig mange af os godt kunne tænke os i stedet for at sidde her hele aftenen.
Ellers skulle jeg hilse – det skulle jeg også i forbindelse med den sidste debat – fra hr. Sjúrður Skaale.
Han er desværre forhindret i at være her, fordi han er til debatter og deltager i Arctic Circle i Reykjavik.
Han beklager rigtig meget, at han ikke kan være her, men han har bedt mig om at kvittere for samarbejdet med ministeren og om de her forhold generelt og specielt for, at vi nu har fået den her ekstraordinære redegørelse omkring grænsehindringer fra ministeren for nordisk samarbejde.
For det, vi skal nu, er netop, at vi skal have en debat, som er en ekstraordinær debat i år, nemlig en redegørelsesdebat om grænsehindringer.
Der er jo nok ikke nogen tvivl om, at når vi har den som en særskilt debat i år, så er det også, fordi hr. Bertel Haarder har været formand for Grænsehindringsrådet sidste år og nu er medlem af rådet som den danske repræsentant, og han gør det rigtig, rigtig godt i forhold til at kæmpe for, at de grænsehindringer, der måtte opstå, kan løses.
Det er sådan, at vi alle sammen godt ved, at vi i de nordiske lande har grebet covid-19 forskelligt an.
I nogle lande – i Danmark og Norge – har vi gjort det samme eller i hvert fald næsten det samme, og Sverige har haft en helt anden strategi.
Der er ingen tvivl om, at vi har oplevet nogle grænsehindringer med covid-19, som vi ikke har set i rigtig, rigtig mange år, hvor grænserne har været lukkede både for pendlere, men også for folk, som generelt gerne vil over grænsen, især danskere, der har et sommerhus eller en ødegård i Sverige, og der har været en faktisk meget hård debat mellem Norge og Sverige om grænsen deroppe, som har været skabt af covid-19-pandemien.
Det er nemlig sådan, at vi ikke kun i nogle lande, men faktisk i alle lande har indført rejserestriktioner, som har udfordret mobiliteten i Norden, og derfor har vi haft stor gavn af, at vi har kunnet tale rigtig godt sammen.
Jeg ved, at ministeren tit og ofte siger, at han tager telefonen og ringer til sine kolleger og har et rigtig godt samarbejde med dem.
Det er også sådan, at når vi snakker grænsehindringer, så er det netop det her med fri bevægelighed, som er vigtigt for alle os borgere, som bor i de nordiske lande.
Vi skal helst kunne flytte, pendle, studere og drive virksomhed på tværs af grænserne, uanset hvor i Norden vi bor, uden at vi risikerer at kunne ende i en gråzone eller blive hindret af uklare love og regler.
Mange af de regler og mange af de grænsehindringer, der er, er på skatteområdet, så egentlig burde skatteministeren måske også have siddet her.
For netop de tekniske ting, der er i forbindelse med skat, er noget af det, som gør, at grænsehindringerne bliver sværere at løse.
En af de ting, der er, er, at vi har en integreret region på tværs af Øresund, og det er jo både til gavn for Danmark og Sverige, og både medarbejdere og arbejdsgivere i regionen har lidt i forhold til det her, og der har været tiltag, som har været meget forskellige.
Pandemien har afsløret et behov for en øget koordinering, både i pandemi- og kriseindsatser
, og vores svar må være mere nordisk integration og koordination, og jeg håber rigtig meget, at vi, hvis der igen opstår sådan en situation her, måske har nogle bedre svar på forhånd.
En af de tekniske ting, der har været, er, at hvis man var dansker og havde en svensk arbejdsgiver og normalvis arbejdede i og pendlede til Sverige og man i forbindelse med covid-19 kunne arbejde hjemme i Danmark, så blev man ikke beskattet af det, mens det omvendte var tilfældet, hvis man var svensker og arbejdede i Danmark, men skulle arbejde hjemme på grund af covid-19.
Det var bare en af de ting, som måske kunne have været løst lidt bedre og lidt hurtigere.
Ellers er det sådan, at vi rigtig meget ønsker at arbejde for, at vi får ens byggeregler i Norden.
Det har vi faktisk arbejdet med i rigtig mange år, og nu kunne jeg fortælle en lille anekdote om, at vi har haft et samråd på et tidspunkt med den samme minister, som hr. Bertel Haarder talte om i den tidligere debat, og jeg er i hvert fald ikke i tvivl om, at han helt klart forstod, hvad der blev sagt fra hr. Bertel Haarders side om det her.
For det var netop Danmark, som var imod, at vi skulle have de her fælles byggestandarder, og det kunne vi jo selvfølgelig ikke være bekendt.
Nu er det sådan, at det er blevet langt bedre, og når man nu skal bygge, skal man jo, uanset hvor man bygger, netop vide, hvad man har at gøre med.